CELEX: 62007CN0559
Language: el
Date: 2007-12-17 00:00:00
Title: Υπόθεση C-559/07: Προσφυγή της 17ης Δεκεμβρίου 2007 — Επιτροπή των Ευρωπαϊκών Κοινοτήτων κατά Ελληνικής Δημοκρατίας

9.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/21
            
         Προσφυγή της 17ης Δεκεμβρίου 2007 — Επιτροπή των Ευρωπαϊκών Κοινοτήτων κατά Ελληνικής Δημοκρατίας
   (Υπόθεση C-559/07)
   (2008/C 37/31)
   Γλώσσα διαδικασίας: η ελληνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: M. Πατακιά και M. van Beek)
   
      Καθής: Ελληνική Δημοκρατία
   Αιτήματα
   
               —
            
            
               Να διαπιστώσει ότι η Ελληνική Δημοκρατία διατηρώντας σε ισχύ τις διατάξεις περί διαφορετικής ηλικίας συνταξιοδότησης και διαφορετικών απαιτήσεων ελάχιστης υπηρεσίας για τους άνδρες και τις γυναίκες βάσει του ελληνικού κώδικα πολιτικών και στρατιωτικών συντάξεων παρέβη τις υποχρεώσεις που υπέχει βάσει του άρθρου 141 της συνθήκης ΕΚ.
            
         
               —
            
            
               Να καταδικάσει την Ελληνική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   
               1.
            
            
               Η Επιτροπή αφού εξέτασε τις ισχύουσες διατάξεις του ελληνικού Κώδικα Πολιτικών και Στρατιωτικών Συντάξεων, διαπίστωσε ότι αυτές προβλέπουν ότι οι γυναίκες έχουν δικαίωμα συνταξιοδότησης σε διαφορετική ηλικία από τους άνδρες και υπό διαφορετικές προϋποθέσεις όσον αφορά την ελάχιστη προαπαιτούμενη υπηρεσία.
            
         
               2.
            
            
               Η Επιτροπή, υπό το φως της νομολογίας του Δικαστηρίου, θεωρεί ότι οι εν λόγω συντάξεις που καταβάλλονται από εργοδότη σε πρώην εργαζόμενο ως συνέπεια της μεταξύ τους σχέσης εργασίας, αποτελεί αμοιβή κατά την έννοια του άρθρου 141 ΕΚ. Επιπλέον, λόγω της ιδιαιτερότητας των εν λόγω συστημάτων συνταξιοδότησης τα οποία εξαρτούν τη σύνταξη από τον διανυθέντα χρόνο υπηρεσίας καθώς και από τον μισθό του εργαζομένου πριν συνταξιοδοτηθεί, οι επωφελούμενοι συνταξιούχοι συνιστούν κατά την Επιτροπή, «ιδιαίτερη κατηγορία εργαζομένων», ενώ η μέθοδος χρηματοδότησης και διαχείρισης του συστήματος συνταξιοδότησης δεν αποτελεί καθοριστικό παράγοντα για την εφαρμογή του άρθρου 141 ΕΚ.
            
         
               3.
            
            
               Επίσης, κατά την Επιτροπή δεν πληρούνται οι όροι της εφαρμογής της παραγράφου 4 του άρθρου 141 ΕΚ περί πρόβλεψης ειδικών πλεονεκτημάτων προς διευκόλυνση του λιγότερου εκπροσωπούμενου φύλου να συνεχίσει επαγγελματική δραστηριότητα.
               Στη συγκεκριμένη περίπτωση, οι εν λόγω ρυθμίσεις, δεν ευνοούν την αποκατάσταση των προβλημάτων που ενδέχεται να αντιμετωπίσουν οι γυναίκες στην επαγγελματική τους σταδιοδρομία αλλά, αντίθετα, διευκολύνουν την απόσυρσή τους από την αγορά εργασίας.
            
         
               4.
            
            
               Επιπλέον, η επικαλούμενη δικαιολογία εκ της πρόκλησης δυσλειτουργίας στον κρατικό μηχανισμό και τη συνακόλουθη πρόβλεψη μεταβατικών διατάξεων δεν είναι, κατά την άποψη της Επιτροπής, πειστική εφόσον αφενός οι οικονομικές συνέπειες που θα μπορούσαν να απορρέουν για ένα κράτος μέλος δε δικαιολογούν καθαυτές τον χρονικό περιορισμό ως προς την εφαρμογή κανόνων κοινοτικού δικαίου και αφετέρου η Ελληνική Δημοκρατία δεν απέδειξε ουσιαστικά την ύπαρξη και το περιεχόμενο της επικαλούμενης δυσλειτουργίας.
            
         
               5.
            
            
               Κατά συνέπεια, η Επιτροπή θεωρεί ότι η Ελληνική Δημοκρατία, διατηρώντας σε ισχύ διατάξεις περί διαφορετικής ηλικίας συνταξιοδότησης και διαφορετικών απαιτήσεων ελάχιστης υπηρεσίας για τους άνδρες και τις γυναίκες βάσει του ελληνικού κώδικα πολιτικών και στρατιωτικών συντάξεων, παρέβη τις υποχρεώσεις που υπέχει βάσει του άρθρου 141 ΕΚ.